
A kutyák a gyerekekéhez hasonló proszociális viselkedést mutatnak, a macskák nem

Kulcsszavak: proszocialitás; összehasonlító vizsgálat;
A proszociális (más javát szolgáló) viselkedést gyakran kizárólag emberi sajátosságnak tekintik, bár ma már tudjuk, hogy kimutatható más fajok esetében is (pl. farkasok, patkányok, hangyák). Kutatásunk célja e viselkedés evolúciós eredetének vizsgálata volt, két háziasított faj, kutyák (N=40) és macskák (N=27), illetve 16-24 hónapos gyermekek (N=19) összehasonlításával. Az idejük legalább felét a házban töltő, képzetlen családi kutyákat és macskákat teszteltünk, amelyek bár hasonló környezetben élnek az ember környezetében, de ökológiai és evolúciós hátterük különbözik.
A vizsgálat során egy olyan helyzetben figyeltük meg az alanyok viselkedését, melyben egy ismerős gondozó (szülő/gazda) látványosan keresgéli a távollétében a kísérletvezető által elrejtett tárgyat, anélkül hogy közvetlenül segítséget kérne az alanytól, aki látta a rejtést. Háromszor rejtettünk el egy az alany számára irreleváns tárgyat (szivacs). Mértük, hogy az alanyok mennyi ideig figyelték a gondozót/tárgyat, valamint a tárggyal kapcsolatos viselkedésüket, megkülönböztetve azokat, amelyek ingerkiemeléssel is magyarázhatók (megközelítés és tárgymanipuláció), és azokat, amelyek feltehetően spontán proszociális viselkedések (mutatás/tekintetváltás, a tárgy odaadása). Motivációs kontrollként végeztünk még egy próbát, amelyben a rejtett tárgy az alany számára fontos tárgy volt (kedvenc élelem/játék).
A gondozóra/tárgyra irányuló figyelem tekintetében nem volt különbség a fajok között. A három tesztpróbában a gyerekek és a kutyák hasonló arányban mutattak spontán tárggyal kapcsolatos viselkedéseket: ez mind az ingerkiemeléssel is magyarázható (megközelítés, tárgymanipuláció), mind a feltételezhetően proszociális (mutatás, odaadás) viselkedések esetében igaz volt. A macskáknál ezen viselkedések közül csak a mutatás (tekintetváltás) fordult elő, az is szignifikánsan kisebb valószínűséggel. A motivációs próba során fajhatást nem találtunk, itt macskák esetében előfordult a mutatás (tekintetváltás) mellett a megközelítés is, a tárgymanipuláció és odaadás a kísérleti elrendezésből fakadóan egyik faj esetében sem volt lehetséges.
Eredményeink arra utalnak, hogy az emberekkel való együttélés és a domesztikáció önmagában nem elegendő a spontán proszociális viselkedés általános megjelenéséhez. Kutyák esetében további specifikus (kooperatív interakciókra irányuló) evolúciós szelekciós nyomás vezethetett a gyerekéhez hasonló spontán proszociális viselkedés megjelenéséhez még képzetlen egyedek esetében is.



